Document ID: 31998R1100

NEUVOSTON ASETUS (EY) N:o 1100/98,
annettu 25 päivänä toukokuuta 1998,
Euroopan metsätalouden tieto- ja viestintäjärjestelmän (Efics) käyttöönottamisesta annetun neuvoston asetuksen (ETY) N:o 1615/89 muuttamisesta
EUROOPAN UNIONIN NEUVOSTO, joka
ottaa huomioon Euroopan perustamissopimuksen ja erityisesti sen 213 artiklan,
ottaa huomioon komission ehdotuksen,
sekä katsoo, että
Euroopan metsätalouden tieto- ja viestintäjärjestelmän (Efics) käyttöönottamisesta 29 päivänä toukokuuta 1989 annetun neuvoston asetuksen (ETY) N:o 1615/89 (1) soveltamiskausi on päättänyt 31 päivänä joulukuuta 1997,
järjestelmän perustamiseksi on jo aloitettu useita yhteisön toimia, joiden keskeisenä tavoitteena on lähinnä ollut jäsenvaltioiden metsien inventointitietojen luotettavuuden ja vertailukelpoisuuden analysointi sekä eri kansainvälisten järjestöjen metsätilastoinnissa toteuttamien toimenpiteiden yhteensovittamisen parantaminen; nämä toimet ovat osoittaneet sekä yhteisön aloittaman menettelyn tarpeellisuuden että ne edut, joita yhteisöllä on odotettavissa jo toteutettuja ponnisteluja jatkamalla,
järjestelmän käyttöönotto ei voi tapahtua ilman, että jäsenvaltiot toteuttavat sen edellyttämät toimenpiteet; nämä toimenpiteet on eriteltävä komission laatimassa työohjelmassa, josta on pyydettävä pysyvän metsäkomitean lausunto,
yhteisön politiikkojen täytäntöönpano, Euroopan unionin kansainväliset sitoumukset Helsingin konferenssin jälkeisessä prosessissa ja Yhdistyneiden Kansakuntien yleiskokouksen vuoden 1997 erityisistunnossa sekä Euroopan ympäristökeskuksen työ edellyttävät ponnistelujen lisäämistä kansainvälisten metsätalousalan tietojen laadun parantamiseksi sekä parhaiten tarkoitukseen soveltuvien tietotekniikan ja telematiikan keinojen käyttämistä näiden tietojen välityksessä,
Euroopan unionin metsästrategiasta 30 päivänä tammikuuta 1997 annetussa Euroopan parlamentin päätöslauselmassa (2) korostetaan, että komission on huolehdittava Euroopan metsätalouden tieto- ja viestintäjärjestelmän tehokkaasta käyttöönottamisesta; Euroopan unionin metsätalousalan tilaa ja ongelmia sekä metsätalouspolitiikan kehittämismahdollisuuksia koskevassa 24 päivänä huhtikuuta 1997 annetussa talous- ja sosiaalikomitean oma-aloitteisessa lausunnossa (3) todetaan, miten tärkeätä tiedonvälityksen parantaminen metsätalousalalla on ja miten sitä voitaisiin edistää Euroopan metsätalouden tieto- ja viestintäjärjestelmällä, erityisesti ottamalla siihen mukaan metsien suojelua koskevia tietoja, ja
mainitun asetuksen voimassaoloaikaa olisi siis pidennettävä ja samalla mukautettava se edellä esitettyihin tarpeisiin,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1615/89 seuraavasti:
1) Korvataan 1 artikla seuraavasti:
"1 artikla
Jotta unionin metsätalousalan rakenteesta ja toiminnasta saataisiin koottua ja tuotettua objektiivisia, luotettavia, vertailukelpoisia ja merkityksellisiä tietoja ja sitä kautta
- edistettäisiin metsätalousalan etujen huomioon ottamista kansainvälisessä keskustelussa,
- helpotettaisiin metsätalousalaa edistävien toimien täytäntöönpanoa olemassa olevien yhteisöpolitiikkojen puitteissa,
- helpotettaisiin jäsenvaltioiden metsätaloutta koskevien tai siihen vaikuttavien politiikkojen täytäntöönpanoa,
- saataisiin Euroopan metsätalousalaa koskeva informaatio suuren yleisön ulottuville,
perustetaan Euroopan metsätalouden tieto- ja viestintäjärjestelmä (Efics), jäljempänä `järjestelmä`, jonka tavoitteena on metsätalousalaa ja sen kehitystä koskevan informaation kerääminen, yhteensovittaminen, yhtenäistäminen, käsittely ja välitys.";
2) Korvataan 3 artikla seuraavasti:
"3 artikla
Komissio huolehtii järjestelmän perustamisesta läheisessä yhteistyössä jäsenvaltioiden ja Euroopan metsätilastointia toteuttavien kansainvälisten elinten kanssa kautena, joka alkaa 1 päivänä tammikuuta 1989 ja päättyy 31 päivänä joulukuuta 2002.
Jotta tietojen vertailukelpoisuutta ja kattavuutta voitaisiin parantaa Euroopan tasolla, järjestelmän käyttöönotto saattaa vaatia, sen jälkeen kun asiasta on saatu lausunto päätöksellä 89/367/ETY (1) perustetulta pysyvältä metsäkomitealta, jäsenvaltioilta toimia tiedonkeruumenetelmän mukauttamiseksi tai täydentämiseksi erityisesti metsävarojen arvioinnin sekä puun ja metsätaloustuotteiden markkinoiden seurannan osalta.
Komissio tukee tarvittaessa jäsenvaltioiden ja kansainvälisten järjestöjen, kuten Yhdistyneiden Kansakuntien elintarvike- ja maatalousjärjestön (FAO) tai Yhdistyneiden Kansakuntien Euroopan talouskomission, toteuttamia toimia, jotka on tarkoitettu vastaamaan järjestelmän perustamisen erityistarpeisiin.
(1) EYVL L 165, 15.6.1989, s. 14.";
3) Lisätään artikla seuraavasti:
"3 a artikla
1. Komissio pyytää pysyvältä metsäkomitealta lausunnon työohjelmasta, jossa täsmennetään toimet, jotka jäsenvaltioiden ja komission on pantava täytäntöön järjestelmän käyttöönottamiseksi.
2. Komitea antaa lausuntonsa ohjelmasta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
3. a) Komissio päättää suunnitelluista toimenpiteistä, jos ne ovat komitean lausunnon mukaiset.
b) Jos suunnitellut toimenpiteet eivät ole komitean lausunnon mukaisia tai jos lausuntoa ei ole annettu, komitea tekee viipymättä neuvostolle ehdotuksen toteutettavista toimenpiteistä. Neuvosto ratkaisee asian määräenemmistöllä.
Jos neuvosto ei kolmen kuukauden kuluessa siitä, kun se on saanut ehdotuksen käsiteltäväkseen, ole ratkaissut asiaa, komissio tekee päätöksen ehdotetuista toimenpiteistä ja panee ne täytäntöön välittömästi.";
4) Korvataan 4 artikla seuraavasti:
"4 artikla
Rahoitusohje järjestelmän käyttöönottoa varten ajanjaksolle 1989-2002 on 3,9 miljoonaa ecua.
Budjettivallan käyttäjä hyväksyy vuosittaiset määrärahat rahoitusnäkymien rajoissa.";
5) Korvataan 5 artiklan seuraavasti:
"5 artikla
Komissio antaa neuvostolle ennen 1 päivää tammikuuta 2003 arviointikertomuksen järjestelmän täytäntöönpanosta sekä saaduista tuloksista. Tämän kertomuksen perusteella ja tarpeen mukaan se tekee neuvostolle ehdotuksia järjestelmän tulevasta organisoinnista ja toiminnasta."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä toukokuuta 1998.

Labels: 12
6